Ooy anajty canaag mɨjhuinmaꞌñ Jesús tɨ jatuuñ ma jäy ajcxy yhuinduu,
e caꞌ anajty ajcxy ni ti tɨm mɨbɨjccɨxy.
Huɨdibɨ Jesús ytun ycapx,
jiiby anajty jaduꞌn ycojayɨty ma je Dios yꞌayuc necy,
je Isaías ñecy,
co Isaías jaduꞌn ymɨnañ:
Huindzɨn,
caꞌ ni pɨn ajt nꞌayuc ndɨyꞌajt tɨ xymɨbɨjcɨm.
Caꞌ ni pɨn huɨdibɨ huinjɨhuɨɨyb je Huindzɨn Dios ymɨcꞌajt.
Caꞌ anajty ajcxy huaad ymɨbɨjccɨxy,
com nañ tɨ anajty jaduꞌn Isaías jay ma jaduꞌn ymɨnañ:
Jaduꞌn yɨꞌ ajcxy nej jɨhuɨ̈y Dios tɨ yajhuindzɨɨygɨxy,
e tɨ yajjotjunɨɨygɨxy,
jɨgɨx caꞌ yꞌíjxcɨxɨpy mɨɨd yhuiin,
e mɨɨd yjot yhuinmaꞌñ caꞌ huinjɨhuɨ́ɨyɨgɨxyɨpy,
ni ycajothuimbíjtcɨxɨpy nej jëbɨ Cristo yajtzóocɨgɨxy.
Paady jaduꞌn Isaías ymɨnañ jeꞌ co anajty tɨ ijxɨ Cristo yꞌoyꞌajt,
e chi cojay nej anajty tɨ ixy.
Caꞌ nidügꞌócɨy judío ixpɨcytɨjc mɨjotmädy anajty Jesús.
Jɨm anajty nijëjɨty huindzɨndɨjc huɨdibɨ mɨbɨjcp Jesús.
Per mɨɨd je fariseojäy ycɨxpɨ co chachjotmaꞌtcɨxy,
paady anajty ajcxy caꞌ capxpɨdzɨmgɨxy co mɨjpɨdaaccɨxy Jesús.
Jeꞌ co chɨgɨɨygɨxy co jɨm yajpɨdzɨmɨɨyb ajcxy tüccɨꞌyɨ ma Dios ytɨjc,
etz ma yɨ judío ñaymujctac.
Jacnïgɨ anajty tzojccɨxy co huen jäy cömáayɨgɨxy,
caꞌydɨ co ajcxy Dios ycömayɨɨyb.
Chi jadaꞌ Jesús ymɨnañ mɨc:
―Je jäy ajcxy huɨdibɨ xymɨbɨjcpɨch xymɨjpɨdaacpɨch,
camɨnaanɨm ɨɨch naydüg xymɨbɨjcpɨch xymɨjpɨdaacpɨch,
nañ ymɨbɨjcyp ymɨjpɨdacyp ajcxy je tɨɨbɨ ɨɨch ya naaxhuiñ xyquexyɨch.
E je jäy huɨdibɨ xyꞌijxpɨch,
tɨm jaduꞌn nipaady nej jɨhuɨ̈y tɨ ixy je huɨdibɨ tɨ xyquexyɨch.
Ɨɨch tɨ nmɨmiiñɨch ya naaxhuiñ Dios ytɨyꞌajt,
jaduꞌn ɨɨch nipaady nej jɨhuɨ̈y tüg jɨɨn huɨdibɨ codɨɨcx je jäy ajcxy.
Je jäy ajcxy huɨdibɨ xymɨbɨjcpɨch caꞌ ajcxy yhuɨꞌmɨpy jɨbɨctuuby,
jaduꞌn nej jɨhuɨ̈y caꞌ ajcxy chɨnaaygɨxy agootztuuby.
Je jäy ajcxy huɨdibɨ mɨdoob ɨɨch nꞌayuc,
e caꞌ cuydungɨxy,
caꞌp jeꞌ ɨɨch jeꞌ ypocy ajcxy nꞌixyöyaanɨ nbayöyaanɨ cham.
Caꞌp ɨɨch tɨ nmiiñɨch ya naaxhuiñ mɨɨd co jäy ajcxy ndzaachytunɨpyɨch mɨɨd ypocy ycɨxpɨ.
Paady ɨɨch tɨ nmiiñɨch ya naaxhuiñ co nyajpocyñïhuädzaꞌñɨch yɨ jäy ajcxy.
Je jäy ajcxy huɨdibɨ xycapxhuimbíjtɨbɨch nꞌayuc,
e caꞌ xycöbɨgaꞌñɨch,
ymɨɨd ajcxy huɨdibɨ yajpocycähuɨɨb.
Yɨ ayuc huɨdibɨ tɨ ngapxyɨch,
yɨꞌ yajpocycähuɨɨb ajcxy co anajty naaxhuiñybɨ tɨ yhuaadꞌajtnɨ co Dios anajty yajtɨgatzaanɨ.
Com ɨɨch caꞌ ngɨꞌmꞌayuc ngapxhuäcxyɨch.
Jeꞌ jeꞌ Dios Teedy yꞌayuc,
je huɨdibɨ tɨ xyquexyɨch,
yɨꞌ ngapxhuäcxɨbɨch yꞌayuc.
Je huɨdibɨ tɨ xyquexyɨch ya naaxhuiñ tɨ xyñajtzcapxɨɨyɨch yɨꞌ yꞌayuc,
jada ayuc ngapxhuäcxypɨch nyajnɨmaaygɨxyp.
E nejhuɨɨybɨch co Dios yꞌayuc ytɨyꞌajt ymɨmimyb yɨꞌ tzɨnaayɨn jugyꞌajtɨn huɨdibɨ caꞌ tüccɨꞌyɨ ycɨxy ytɨgoy.
Paady ycɨx je ayuc huɨdibɨ ajcxy nyajmɨɨdmɨydacyp,
jaduꞌn nyajmɨɨdmɨydaaccɨxy nej Dios Teedy tɨ xyajnajtzꞌaneꞌmɨ̈yɨch.